Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiiviin irtolastialusten turvallisen lastaamisen ja lastinpurkamisen yhdenmukaistetuista edellytyksistä ja menettelyistä /* SEK/2001/1015 lopull. - COD/2000/0121 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiiviin irtolastialusten turvallisen lastaamisen ja lastinpurkamisen yhdenmukaistetuista edellytyksistä ja menettelyistä 2000/0121 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiiviin irtolastialusten turvallisen lastaamisen ja lastinpurkamisen yhdenmukaistetuista edellytyksistä ja menettelyistä 1. Asian tausta Ehdotus toimitettiin Euroopan parlamentille ja neuvostolle (asiakirja KOM(2000) 179 lopullinen - 2000/0121 COD) 22.05.2000. Talous- ja sosiaalikomitea antoi lausuntonsa 19.10.2000. Alueiden komitea antoi lausuntonsa lausunnon antamisesta luovuttu. Euroopan parlamentti antoi lausuntonsa ensimmäisessä käsittelyssä 13.02.2001. Muutettu ehdotus (KOM(2001) 158 lopullinen) annettiin 20.03.2001. Yhteinen kanta vahvistettiin 28.6.2001. 2. Komission ehdotuksen tarkoitus Tämän direktiivin tarkoituksena on parantaa yhteisössä satamaterminaaleja kiinteän irtolastin lastaamiseen tai purkamiseen käyttävien irtolastialusten turvallisuutta pienentämällä mahdollisuutta, että aluksen rakenteelle aiheutuu lastaamisen tai lastinpurkamisen aikana liiallista kuormitusta tai vaurioita. Direktiivillä sisällytetään yhteisön oikeuteen IMOn BLU-säännöstö (lastaamista ja lastinpurkua koskeva toimintasäännöstö) [1] ja SOLAS-yleissopimuksen VI luvun 7 sääntö [2] sellaisena kuin se on muutettuna vuonna 1996. [1] IMO:n yleiskokouksessa 27. marraskuuta 1997 hyväksytty päätöslauselma A.862(20). [2] Ihmishengen turvallisuudesta merellä tehty kansainvälinen yleissopimus, 1974. Tätä direktiiviä sovelletaan kaikkiin irtolastialuksiin, jotka käyttävät terminaalia kiinteän irtolastin lastaukseen tai purkuun, riippumatta siitä, minkä lipun alla ne toimivat, ja kaikkiin jäsenvaltioiden alueella sijaitseviin terminaaleihin, jotka on varustettu irtolastialusten lastaamista ja lastinpurkamista varten. Ehdotettu direktiivi sisältää seuraavat pääkohdat. Direktiivissä - edellytetään, että terminaalinpitäjien on nimettävä terminaalissa suoritettavasta lastauksesta ja lastinpurusta vastaava terminaalin edustaja, sekä määritellään terminaalin edustajan vastuualueet suhteessa aluksen päällikön vastuualueisiin, - vahvistetaan irtolastialusten ja terminaalien soveltuvuusvaatimukset, - vahvistetaan irtolastialusten ja terminaalien väliset yhdenmukaistetut menettelyt, joihin kuuluvat myös vaihdetut tiedot ja lastaus- tai lastinpurkusuunnitelma, jonka sekä aluksen päällikkö että terminaalin edustaja ovat hyväksyneet, - edellytetään, että terminaalinpitäjät noudattavat ISO 9001:2000 -standardin mukaista sertifioitua laadunhallintajärjestelmää, - annetaan toimivaltaiselle viranomaiselle oikeus keskeyttää lastaaminen tai purkaminen, jos aluksen turvallisuus vaarantuu, - vahvistetaan ilmoitus- ja päätösmenettelyt tarvittavien korjausten osalta, - vahvistetaan järjestelmä, jota noudattaen jäsenvaltiot ilmoittavat komissiolle täytäntöönpanosta. Muutetussa komission ehdotuksessa esitetään kanta Euroopan parlamentin tekemiin tarkistuksiin ja erityisesti siinä sisällytetään säännöksiin - uusien terminaalien laadunhallintajärjestelmän sertifiointiin liittyvät väliaikaismenettelyt. 3. Yhteistä kantaa koskevat huomautukset 3.1. Yhteistä kantaa koskevat yleiset huomiot Euroopan komissio hyväksyy neuvoston yhteisen kannan mukaan luettuina pienet ja sanamuotoa koskevat muutokset. Nämä muutokset koskevat erityisesti johdanto-osan kappaleita, joita on muutettu yhteisen kannan artikloihin tehtyjen muutosten mukaisesti. Komissio hyväksyy lisäksi pienet muutokset, jotka neuvosto on tehnyt 1 ja 4 artiklaan, 5 artiklan 2 kohtaan sekä 8 artiklan 1 ja 4 kohtaan (entinen 7 artiklan 1 ja 4 kohta). Lisäksi komissio hyväksyy otsikkoon tehdyn toimituksellisen muutoksen joissakin kielissä. Seuraavassa esitetään sisältöä koskeviin muutoksiin liittyviä huomautuksia. Neuvosto on lisännyt ehdotukseen jonkin verran joustavuutta, mutta komissio katsoo, että alkuperäisen ehdotuksen päätarkoitus, eli kansainvälisesti hyväksytyn säännöstön sisällyttäminen yhteisön sitovaan oikeuteen, on säilynyt ennallaan. Direktiiviä on lisäksi tietyiltä osin vahvistettu. 3.2. Euroopan parlamentin ensimmäisessä käsittelyssä tekemien tarkistusten perusteella toteutetut toimenpiteet Euroopan parlamentti antoi myönteisen lausunnon komission ehdotuksesta ja teki siihen joitakin muutoksia ja selvennyksiä vahvistaakseen tiettyjä säännöksiä. Komissio sisällytti useimmat näistä tarkistuksista muutettuun ehdotukseensa joko sellaisenaan tai periaatteessa. Kaksi tarkistuksista (3 artiklan 14 kohtaan sekä liitteessä IV olevaan 8 kohtaan tehty tarkistus) oli sellaisia, jotka sekä neuvosto että komissio hylkäsivät. Yhteisessä kannassa tehdään ehdotettuun direktiiviin seuraavat muutokset: - Johdanto-osan 14 kappaletta (entinen johdanto-osan 16 kappale) muutetaan sen selventämiseksi, että toimivaltaisten viranomaisten turvallisuustoiminnoilla ei saisi olla terminaaleihin liittyviä kaupallisia intressejä. Komissio hyväksyy tämän muutoksen. Komissio toteaa lisäksi, ettei neuvoston yhteinen kanta sisällä parlamentin tähän johdanto-osan kappaleeseen tekemää tarkistusta, jonka mukaan jäsenvaltioiden olisi voitava valtuuttaa satamavaltion valvontaviranomaiset panemaan täytäntöön tämän direktiivin mukaiset valvontasäännökset. Komissio hyväksyy neuvoston ratkaisun, sillä selvennys ei ole välttämätön, kun otetaan huomioon toissijaisuusperiaatteen mukaisesti jäsenvaltioille toimivaltaisen viranomaisen nimeämisessä annetut joustavat toimintamahdollisuudet. Tämä 3 artiklan 14 kohtaan liittyvää hylättyä parlamentin tarkistusta koskeva näkemys käy lisäksi ilmi komission muutetun ehdotuksen perusteluista. - Parlamentti ehdotti tarkistusta 9 artiklan 1 kohtaan (entinen 8 artiklan 1 kohta) ja johdanto-osan 14 kappaleeseen (entinen johdanto-osan 16 kappale) sen varmistamiseksi, että toimivaltaisilla viranomaisilla on velvollisuus estää tai keskeyttää kiinteän irtolastin lastaaminen tai purkaminen, jos niille on ilmoitettu ja jos ne katsovat, että aluksen tai miehistön turvallisuus vaarantuu. Komissio hyväksyy neuvoston ehdottaman vaihtoehtoisen sanamuodon, koska sillä saavutetaan sama tarkoitus kuin parlamentin esittämällä sanamuodolla ja siinä otetaan huomioon komission näkemys, jonka mukaan toimivaltaisten viranomaisten on voitava toimia omasta aloitteestaan sen sijaan, että ne toimisivat ainoastaan saamiensa ilmoitusten perusteella. Sillä, että toimivaltaisen viranomaisen toiminta perustetaan oikeuden sijasta velvollisuuteen, vahvistetaan myönteisellä tavalla komission alkuperäistä ehdotusta. - Johdanto-osan 15 kappaletta (entinen johdanto-osan 17 kappale) on muutettu sen tarkentamiseksi, että niihin viranomaisiin, joille lastaamisen tai lastinpurkamisen aikana alukselle aiheutuneista vaurioista ilmoitetaan, kuuluvat myös asianmukaiset luokituslaitokset. Komissio hyväksyy tämän tarkistuksen. - Neuvosto on muuttanut 3 artiklan 9 kohdassa vahvistettua terminaalin edustajan määritelmää komission muutetun ehdotuksen mukaisesti, ja määritelmä on parlamentin esittämien huomioiden mukainen. Muutetulla sanamuodolla varmistetaan, että terminaalissa on lastin lastaamisen tai purkamisen kaikissa vaiheissa henkilö, joka vastaa tietyn aluksen lastauksesta tai lastinpurusta, mutta samalla tarkennetaan, että vastuu voi olla usealla henkilöllä, jotka tekevät yhteisön työaikalainsäädännön mukaisesti vuorotyötä. - Direktiivin 7 artiklan 2 kohdan c alakohtaa (entinen 6 artiklan 2 kohdan c alakohta) on muutettu siten, että terminaalin edustaja velvoitetaan ilmoittamaan havaitsemistaan ilmeisistä puutteista myös aluksen päällikölle. Komissio hyväksyy tämän muutoksen. - Direktiivin 8 artiklan 1 kohtaa (entinen 7 artiklan 1 kohta) on muutettu parlamentin tarkistukseen perustuvan komission muutetun ehdotuksen mukaisesti. Ristiriitojen välttämiseksi on ratkaisevan tärkeää, että kummallakin osapuolella on mahdollisuus arvioida, vaikuttaako lastaus- tai lastinpurkusuunnitelmaan tehty muutos aluksen ja miehistön turvallisuuteen. - Direktiivin 10 artiklan 2 kohtaa (entinen 9 artiklan 2 kohta) on muutettu komission muutetun ehdotuksen mukaisesti sen selventämiseksi, että päätöksen siitä, onko korjaukset tehtävä välittömästi, tekevät satamavaltion valvontaviranomaiset kuitenkin siten, että huomioon otetaan aluksen päällikön kanta. Siinä tarkennetaan lisäksi, että kiireelliset korjaukset voidaan tehdä myös lippuvaltion viranomaisten lausunnon puuttuessa. Nämä korjaukset on lisäksi tehtävä sekä aluksen päällikön että toimivaltaisten viranomaisten hyväksymällä tavalla. Neuvoston tekemä lisäys, joka koskee toimivaltaisten viranomaisten osuutta päätettäessä siitä, onko alus merikelpoinen sen jälkeen, kun välittömästi tarvittavat korjaukset on tehty, on ratkaisevan tärkeä ja kansainvälisen sekä yhteisön meriturvallisuuslainsäädännön mukainen, ja komissio voi hyväksyä neuvoston tekstin. - Direktiivin 11 artiklan 1 kohdassa (entinen 10 artiklan 1 kohta) valvontamenettely on parlamentin tarkistuksessa laajennettu koskemaan myös 5 artiklan 4 kohdassa tarkoitettua laadunhallintajärjestelmän käyttöönottoa ja sertifiointia. Se on määrä toteuttaa olemassa olevien terminaalien osalta sertifiointivaatimuksen noudattamiselle asetettuun määräaikaan mennessä ja uusien terminaalien osalta väliaikaisen toimintaluvan voimassaolon päättymiseen mennessä. Komissio hyväksyy tämän tarkistuksen, sillä valvonta on osa selvitys- ja arviointimenettelyä. - Direktiiviin on lisätty 12 artikla (entinen 10 artiklan 3 kohta), jolla otetaan käyttöön direktiivin mukaisten järjestelmien toiminnan arvioinnissa sovellettava arviointimenettely komission muutetun ehdotuksen sanamuodon mukaisesti. - Neuvosto on muuttanut 17 artiklaa (entinen 15 artikla) komission muutetun ehdotuksen mukaisesti siten, että jäsenvaltioiden on annettava ja julkaistava direktiivin noudattamisen edellyttämät säännökset viimeistään 18 kuukauden kuluessa direktiivin voimaantulosta ja sovellettava direktiivin säännöksiä kuuden kuukauden kuluttua edellä mainitun 18 kuukauden päättymisestä. 3.3. Neuvoston lisäämät uudet säännökset ja komission kanta niihin - Neuvosto on selventänyt direktiivin soveltamisalaa (2 artikla ja johdanto-osan 8 kappale) tarkentamalla, että siihen eivät kuulu terminaalit, joita irtolastialukset käyttävät vain poikkeusoloissa. Neuvosto rajaa soveltamisalan ulkopuolelle lisäksi sellaisen lastauksen ja lastinpurkamisen, joka suoritetaan käyttämällä ainoastaan irtolastialuksen laitteita ja jossa ei siis käytetä terminaalinpitäjän laitteita ja henkilökuntaa. Komissio voi hyväksyä tämän muutoksen, koska se on terminaalin määritelmän mukainen (3 artiklan 7 kohta). Muutetussa artiklassa tarkennetaan molemmissa tapauksissa, että SOLAS-yleissopimusta sovelletaan näistä rajoituksista huolimatta, millä varmistetaan turvallisia lastaus- ja lastinpurkumenettelyjä koskevien vähimmäisvaatimusten soveltaminen. - Komissio hyväksyy 3 artiklan 8 kohdassa vahvistetun "terminaalinpitäjän" parannetun määritelmän, jolla selvennetään vastuualueita silloin, kun samassa terminaalissa toimii useita terminaalinpitäjiä. - Komissio hyväksyy 5 artiklan johdantoon sisältyvän vastuuketjua koskevan selvennyksen. Vahvistamalla 5 artiklan 4 kohdan mukaista valvontavastuuta muutetussa 10 artiklassa tehostetaan lisäksi jäsenvaltioiden suorittamaa direktiivin täytäntöönpanon valvontaa. - Komissio voi hyväksyä neuvoston 5 artiklan 4 kohtaan ehdottamat muutokset, joiden mukaan voidaan käyttää ISO 9001:2000 -standardia täysin vastaavia laadunhallintajärjestelmiä, koska sanamuodon perusteella on selvää, että käytännössä vähimmäisvaatimuksena on ISO 9001:2000. Näin varmistetaan direktiivin tavoitteen säilyminen. Tasoltaan heikommat laadunhallintastandardit eivät näin pääse vääristämään yhteisön alueella toimivien terminaalinpitäjien välistä kilpailua. Lisäksi on ratkaisevan tärkeää, että direktiivin 98/34/EY [3] säännöksiä noudatetaan uusien tai vastaavien standardien kehittämismenettelyjen yhteydessä. Komissio voi lisäksi hyväksyä laadunhallintajärjestelmän soveltamista ja sertifioinnin saamista koskevat pidennetyt määräajat, jotta alkuperäisen ehdotuksen mukaisen sertifioitua laadunhallintajärjestelmää koskevan tärkeän periaatteen soveltaminen voidaan varmistaa. [3] EYVL L 204, 21.07.1998, s. 37-48, ja EYVL L 217, s. 18. Euroopan parlamentin ja neuvoston direktiivi annettu 22 päivänä kesäkuuta 1998, Euroopan parlamentin ja neuvoston direktiivi teknisiä standardeja ja määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä, sellaisena kuin se on muutettuna direktiivillä 98/48/EY. - Direktiivin 5 artiklan 3 kohdan mukaisen terminaaleille asetetun velvollisuuden rajoittaminen siten, että niiden on laadittava vain terminaalikäsikirjat (BLU-säännöstön lisäys 1.2) eikä satamakäsikirjoja (BLU-säännöstön lisäys 1.1), on terminaalinpitäjän ja satamaviranomaisten välisen vastuunjaon mukainen, ja komissio voi siksi hyväksyä rajoituksen. - Neuvosto on selventänyt, että toimivaltaisella viranomaisella on oltava tieto erimielisyyksistä, jotta se pystyisi hoitamaan sille kuuluvia 9 artiklan 2 kohdassa (entinen 8 artiklan 2 kohta) tarkoitettuja sovittelutehtäviä. Komissio voi hyväksyä tämän selvennyksen, koska se ei estä toimivaltaista viranomaista toimimasta omasta aloitteesta. - Komissio hyväksyy neuvoston 10 artiklan 2 kohtaan (entinen 9 artiklan 2 kohta) tekemän lisäyksen, jonka mukaan sekä terminaalin edustaja että aluksen päällikkö voivat kumpikin ilmoittaa satamavaltion valvontaviranomaisille rakenne- tai vesitiiviysominaisuuksille aiheutuneista vahingoista. - Komissio hyväksyy lisäksi 10 artiklan uuden 4 kohdan (entinen 9 artiklan 4 kohta), joka koskee direktiivin 95/21/EY [4] mukaisia satamavaltion valvontaviranomaisten tehtäviä. Tässä direktiivissä säädetyt satamavaltion valvontaviranomaisten tehtävät ovat laajemmat kuin muutetussa direktiivissä 95/21/EY säädetyt vastaavat tehtävät erityisesti näiden viranomaisten oman lipun alla kulkevien alusten osalta, mutta tällä direktiivillä ei rajoiteta tarkastuksia ja pysäyttämistä koskevia direktiivin 95/21/EY mukaisia valvontaviranomaisten väliintulo-oikeuksia. [4] EYVL L 157, 07.07.1995, s. 1 ja EYVL L 184, 27.06.1998, s. 40. Neuvoston direktiivi 95/21/EY, annettu 19 päivänä kesäkuuta 1995, alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta). - Komissio hyväksyy 11 artiklan 2 kohdassa (entinen 10 artiklan 2 kohta) tarkoitetun, selvityksen toimittamisessa noudatettavan aikavälin pidentämisen kahdesta kolmeen vuoteen hallinnollisen työn vähentämiseksi. - Komissio hyväksyy 14 artiklassa (entinen 12 artikla) tarkoitettuun komiteamenettelyyn tehdyt muutokset. - Komissio hyväksyy 13 artiklaan (entinen 11 artikla) direktiivin 97/70/EY [5] muodostaman käytännön mukaisesti tehdyt muutokset, jotka koskevat direktiivin antamisesta IMOlle tehtävää ilmoitusta. [5] EYVL L 34, 09.02.1998, s. 1. Neuvoston direktiivi 97/70/EY, annettu 11 päivänä joulukuuta 1997, yhdenmukaistetun turvallisuusjärjestelmän luomisesta kalastusaluksille, joiden pituus on 24 metriä tai enemmän. - Komissio hyväksyy 15 artiklan 1 kohtaan (entinen 13 artiklan 1 kohta) tehdyt tarkennukset, joista määritelmiä (jotka sisältyvät 3 artiklaan) ja 10 artiklan 2 kohdan mukaista selvitysten toimittamisvelvollisuutta voidaan muuttaa komitologiamenettelyllä. - Komissio hyväksyy rajoituksen, joka koskee seuraamusten tiedoksiantovelvollisuutta sellaisena kuin se alun perin sisällytettiin 16 artiklaan (entinen 14 artikla), koska näin artikla saadaan voimassa olevan ja äskettäin voimaan saatetun meriturvallisuutta koskevan yhteisön muun lainsäädännön mukaiseksi. [6] [6] EYVL L 332, 28.12.2000, s. 81. Euroopan parlamentin ja neuvoston direktiivi 2000/59/EY, annettu 27 päivänä marraskuuta 2000, aluksella syntyvän jätteen ja lastijäämien vastaanottolaitteista satamissa. - Komissio hyväksyy seuraavat neuvoston teknisiin liitteisiin tekemät muutokset, joiden tarkoituksena on - johdonmukaisuuden varmistaminen artikloihin tehtyjen muutosten kanssa (liite I (entisen 6 kohdan poistaminen), liite II (kohdat 1.3 ja 4)). - menettelyjen yksinkertaistaminen (liitteessä II olevan 3 kohdan poistaminen) - johdonmukaisuuden varmistaminen BLU-säännöstön kanssa (uuden 3, 4 ja 8 kohdan lisääminen liitteeseen VI) 3.4. Komission muutetun ehdotuksen perusteella toteutetut toimenpiteet Neuvosto on sisällyttänyt uusia terminaaleja varten tarkoitetut ja komission muutetun ehdotuksen mukaiset laadunhallintajärjestelmää koskevat väliaikaisjärjestelyt uuteen 6 artiklaan (entinen 5 artiklan 4 kohta) ja johdanto-osan uuteen 11 kappaleeseen (johdanto-osan entinen 13 kappale), jotta uusien terminaalien ei tarvitsisi toimia laittomasti ennen sertifiointia. Komissio hyväksyy neuvoston ehdottaman muutetun sanamuodon. 4. Päätelmät Komissio pitää yhteisen kannan tekstiä hyväksyttävänä, koska siinä on säilytetty kaikki direktiivin pääkohdat ja koska se tarjoaa joiltakin osin lisää joustavuutta mutta myös selkiyttää ja vahvistaa direktiiviä tietyiltä osin. Lisäksi komission muutetun ehdotuksen sisältö on otettu asianmukaisesti huomioon.